NYT: En ”app til vandløbstjek” og Vandplaner igen - igen... kom og hør nærmere;

Øvre Suså Vandløbslaug inviterer til medlemsmøde torsdag den 30. maj fra kl. 19.00 til ca. 21.30 – og det afholdes i Gefions mødelokale i Sorø. Alle er velkomne både medlemmer og andre interesserede. Øvre Suså Vandløbslaug vil denne aften præsentere den nye ”app til vandløbstjek” fra Danske Vandløb. Danske Vandløb er en landsdækkede organisation for alle Ålaug i Danmark, som også Øvre Suså Vandløbslaug er medlem af, og de har netop udviklet denne ”app til vandløbstjek”. Det kræver naturligvis, at man har eller kan låne en ”smart-telefon” for at kunne bruge denne app, men så er det også så nemt som aldrig før at indberette ”problem tilstande” direkte ude fra stedet på det å-løb hvor man finder et ”problem”.

Det er naturligvis meget glædeligt, at kunne være blandt de første til at præsentere denne helt ”up to date” løsning, og smarte hurtige løsning til indberetning af for eksempel et væltet træ, et tilgroet å-løb eller en brink som er skredet ned i vandet, samt andre problemer langs åen/bækken m.m. Bag denne ny udviklede ”app” ligger et system, der kan håndtere indberetninger direkte fra ”smart-telefonen”, som man står med derude, og via GPS registrerer systemet lige nøjagtig hvor man står, og sammen med det/de billeder man tager derude er dette dokumentation til brug ved videre henvendelse til relevante myndigheder.

Ved medlemsmødet torsdag den 30. maj, vil Øvre Suså Vandløbslaug også orientere om de genudsendte vandplaner, som kommer i 6 måneders høring fra efter sommerferien og frem til starten af 2014. Hvad ændrer disse vandplaner, som nu kommer i høring? Hvilke vandløb berøres i området langs Suså’en og de mange vandløb som løber ud til Suså’en. Hvad skal der gøres nu i denne forbindelse med de genfremsatte vandplaner? Er der noget nyt i forhold til de tidligere vandplaner? Mange spørgsmål, som vi vil forsøge at samle op på og gerne besvare.

Kom og vær med denne spændende aften hos Øvre Suså Vandløbslaug, som dækker både Suså’en og alle de mange større og mindre tilløbende å systemer fra Suså'ens udspring nær Rønnede til udløbet i Tystrup Bavelse søerne. Nogle af de større tilløbende å systemer er eksempelvis Ringsted Å, Tuel Å, Sneslev Lille Å og Svalebæk m.fl. Øvre Suså Vandløbslaug kæmper bl.a. for at bevare en god vandføring i vores å systemer. Alle er velkomne. Programmet for aftenen vil kun ses på vores hjemme side [www.susaalaug.dk](http://www.susaalaug.dk)